
Nodibinājuma "Latvijas Nacionālais mākslīgā intelekta centrs"  likums
1. pants. Likuma darbības joma
· (1) Šis likums nosaka nodibinājuma "Latvijas Nacionālais mākslīgā intelekta centrs"  (turpmāk – centrs) mērķi, uzdevumus, organizatorisko struktūru un tā finansēšanas kārtību.
· (2) Centra darbībai piemērojami Biedrību un nodibinājumu likuma noteikumi tiktāl, ciktāl šis likums nenosaka citādi.
2. pants. Centra juridiskais statuss
· Centrs ir nodibinājums, kas atbilstoši Biedrību un nodibinājumu likuma prasībām reģistrēts biedrību un nodibinājumu reģistrā. 
3. pants. Centra mērķis un uzdevumi
· (1) Centra mērķis ir veicināt valsts konkurētspēju un sabiedrības labklājību, attīstot publiskā un privātā sektora partnerību mākslīgā intelekta jomā un veicinot sabiedrības iesaisti, sekmējot atbildīgu un uzticamu mākslīgā intelekta risinājumu izstrādi, pielietojumu un pārvaldību, nosakot un pārvaldot ar to lietošanu saistītos riskus, kā arī veicinot mākslīgā intelekta prasmju paaugstināšanu sabiedrībā un valsts pārvaldē.
· (2) Centra uzdevumi ir šādi:
· 1) veicināt mākslīgā intelekta tehnoloģiju integrāciju publiskajā un privātajā sektorā, kā arī apzināt, izstrādāt un koordinēt projektus, tai skaitā veidot nacionālās un starptautiskās partnerības un piesaistīt finansējumu inovāciju projektu īstenošanai;
· 2) veicināt spēju un pētniecības attīstību ar mākslīgā intelekta risinājumu saistītajiem drošības riskiem;
· 3) veicināt informētību un mākslīgā intelekta prasmju paaugstināšanu, tostarp saistībā ar mākslīgā intelekta lietošanu un risku pārvaldību;
· 4) sniegt konsultācijas, tai skaitā izstrādāt vadlīnijas publiskajam un privātajam sektoram mākslīgā intelekta jomā;
· 5) sagatavot priekšlikumus par Latvijas mākslīgā intelekta jomas attīstību, tai skaitā par riskiem, kas būtiski ierobežo personas cilvēktiesības, demokrātisko valsts iekārtu un sabiedrības drošību;
· 6) veicināt latviešu valodas ilgtspēju un kultūras datu iekļaušanu un pielāgošanos mākslīgā intelekta risinājumiem;
· 7) apzināt, veidot un organizēt datu kopas mākslīgā intelekta trenēšanai.
4. pants. Centra tiesības
· Centram ir tiesības:
· 1) saņemt finansējumu no valsts budžeta;
· 2) saņemt dāvinājumus un ziedojumus (naudas līdzekļu un mantiskā veidā), kas izmantojami centra mērķu īstenošanai;
· 3) iegūt savā īpašumā kustamas un nekustamas lietas, kā arī intelektuālo īpašumu gan Latvijā, gan ārpus tās;
· 4) piedalīties projektu konkursos, lai piesaistītu finansējumu centra mērķa un uzdevumu īstenošanai;
· 5) piedalīties starptautiskās organizācijās;
· 6) identificēt problēmas normatīvajā regulējumā un sagatavot ieteikumus tā pilnveidei, kā arī piedalīties normatīvo aktu izstrādē;
· 7) izmantot trešo personu datus (izņemot personas datus);
· 8) sadarboties ar iestādēm mākslīgā intelekta jomā;
· 9) izsludināt un organizēt publiskā un privātā sektora projektu konkursus, tai skaitā projektu konkursus par sabiedrības drošību un noturību;
· 10) piesaistīt, uzkrāt, pārvaldīt līdzekļus un sadalīt tos publiskā un privātā sektora projektu īstenošanai mākslīgā intelekta jomā.
5. pants. Centra līdzekļi un to izmantošana
· (1) Centra līdzekļus veido:
· 1) valsts budžeta līdzekļi;
· 2) ārvalstu finanšu palīdzības projektu finansējums;
· 3)  fizisko un juridisko personu, tai skaitā ārvalstu fizisko un juridisko personu, dāvinājumi un ziedojumi.
· (2) Centrs valsts budžeta finansējumu izmanto tikai šajā likumā minēto uzdevumu izpildei. 
6. pants. Centra struktūra
· (1) Centra struktūru veido centra padome, valde (centra direktors) un centra sekretariāts.
· (2) Centra dibinātāji izveido centra padomi. Padomes sastāvā ir ne vairāk kā deviņi locekļi, tostarp padomes priekšsēdētājs. Centra padomi vada padomes priekšsēdētājs. Centra padome pilda pārraudzības, tai skaitā valdes darba pārraudzības, un konsultatīvās funkcijas. 
· (3) Centra valde ir centra direktors. Centra direktoru amatā apstiprina centra padome.
· (4) Centra sekretariāta funkciju nodrošina Valsts digitālās attīstības aģentūra. Ministru kabinets nosaka kārtību, kādā sekretariāts nodrošina atbalstu centra padomes darbībai.
Pārejas noteikums
· Ministru kabinets līdz 2025. gada 3. martam izdod šā likuma 6. panta ceturtajā daļā minētos noteikumus. 

